Алжамбаев Стам

Алжамбаев Стам (1888, Ысык-Көл облусу, Тоң району, Жерүй айылы - 1950, Жети-Өгүз району, Саруу айылы) - педагог, алгачкы айылдык советтик мектептерди уюштуруучулардан жана тунгуч мугалимдерден. 1911-ж. мугалимдик курсту Уфа шаарынан бүтүргөн. Эмгек жолун Тоң болушундагы өзү уюштурган медреседен баштаган. 1916-ж. үркүндөн кийин окутуучулук ишин жаңы шартта уланткан. 1919-23-ж. айылындагы мектепте, 1923-24-ж. Каракол шаарындагы мугалимдерди даярдоочу курста эмгектенип, 1-муундагы советтик кыргыз жаштарын тарбиялоого жана окутууга активдүү катышкан. Жети-Өгүз районунун Чычкан (азыркы Жеңиш) айылында башталгыч мектебин курдурган. Малчылардын балдары үчүн башталгыч мектепти уюштуруп (1946-48), аны жетектеген. Үзүрлүү эмгеги үчүн 1949-ж. Ленин ордени менен сыйланган.
Категория:Инсандар
 Колдонулган адабияттар 
 “Кыргызстан” улуттук энциклопедиясы: 1-том. Башкы ред. Асанов Ү. А., Б.: Мамлекеттик тил жана энциклопедия борбору, 2006. ISBN 9967—14— 046—1